Curtea de Apel București a respins apelurile formulate de Astra Asigurări, acționarii săi și doi dintre creditori în procesul de faliment al asigurătorului. Din acest moment, societatea a fost declarată definitiv în faliment, iar Fondul de Garantare a Asiguraților poate începe plățile către cel puțin 30.000 de păgubiți.

“Respinge ca nefondat apelul declarat de apelanta Asigurare Reasigurare Astra S.A. prin administrator special Antonescu Bogdan, în contradictoriu cu intimatele Societatea de Asigurare – Reasigurare Astra S.A. prin lichidator KPMG Restructuring SPRL și Autoritatea de Supraveghere Financiară. Respinge apelul declarat de apelantele The Nova Group Investments Romania S.A. și Epsilon Estate Provider S.R.L., în contradictoriu cu intimatele Societatea de Asigurare – Reasigurare Astra S.A. prin lichidator KPMG Restructuring SPRL și Autoritatea de Supraveghere Financiară, ca fiind formulat de persoane lipsite de calitate procesuală activă. Respinge ca lipsit de interes apelul declarat de apelanta T & T Salvage LLC, în contradictoriu cu intimatele Societatea de Asigurare – Reasigurare Astra S.A. prin lichidator KPMG Restructuring SPRL și Autoritatea de Supraveghere Financiară. Respinge apelul declarat de apelanta S.C. Oltchim S.A. prin administratori judiciari consorțiul format din Rominsolv SPRL și BDO Business Restructuring SPRL, în contradictoriu cu intimatele Societatea de Asigurare – Reasigurare Astra S.A. prin lichidator KPMG Restructuring SPRL și Autoritatea de Supraveghere Financiară, ca fiind formulat de o persoană lipsită de calitate procesuală activă, cât privește critica soluției de numire a lichidatorului judiciar provizoriu, și ca lipsit de interes, cât privește critica soluției de respingere a cererii de calificare a cererii de intervenție ca fiind declarație de creanță. “, a arătat instanța Curții de Apel care a avut nevoie de un singur termen pentru a se lămuri în legătură cu situația de la Astra.





În luna august 2015, după un an și jumătate de administrare specială, ASF a decis să ceară falimentul Astra. În prezent, Astra se află în lichidare, starea sa de faliment fiind confirmată de Tribunalul București. Decizia a fost atacată cu apel și urmează ca o instanță de la Curtea de Apel București să pronunțe o decizie definitivă. Următorul termen a fost fixat pentru joi, 28 aprilie.

Fondul de Garantare a Asiguraților va putea începe plata despăgubirilor către clienții Astra și către terții păgubiți de aceștia. Valoarea maximă a despăgubirilor estimate de FGA ar fi de aproximativ 700 de milioane de lei.

În momentul în care i s-a cerut falimentul, Astra mai avea în portofoliu 2,5 milioane de polițe de asigurare și 1,8 milioane de clienți.

Termen prelungit pentru deschiderea de noi dosare



Consiliul Autorității de Supraveghere Financiară a hotărât să prelungească termenul până la care clienții Astra Asigurări sau terții păgubiți de aceștia pot depune cereri pentru deschiderea dosarului de daună, arată un comunicat al ASF. S-a decis ca dosarele să poată fi deschise până cel puțin pe 23 mai, iar termenul ar putea fi prelungit chiar până la expirarea sau denunțarea tuturor polițelor încă în vigoare la Astra.



FGA a contestat raportul de activitate al KPMG, în principal strategia aleasă de lichidator, adică păstrarea portofoliului de polițe în eventualitatea pentru vânzare. Instanța a fixat a termen pentru 23 mai. Dacă magistrații dau dreptate FGA, KPMG ar putea fi obligat să denunțe toate polițele aflate încă în vigoare. În consiliul ASF s-a luat în calcul inclusiv posibilitatea prelungirii termenului până la expirarea tuturor polițelor Astra, chiar și în ipoteza în care FGA nu va avea câștig de cauză.



Până acum, Fondul de Garantare a Asiguraților a deschis aproximativ 6.000 de dosare noi de daună și a primit de la Astra Asigurări alte aproximativ 60.000 de dosare.

În baza a 30.000 de dosare au fost formulate până acum cereri de plată. Potrivit regulilor actuale, clienții au posibilitatea să formuleze cereri de plată pentru dosarele deja deschise până la împlinirea a 90 de zile de la declararea ca definitivă a stării de faliment la Astra Asigurări.